РЕГЛАМЕНТ (ЕО) № 1007/2008 НА ЕВРОПЕЙСКИЯ ПАРЛАМЕНТ И НА СЪВЕТА
от 24 септември 2008 година
за изменение на Регламент (ЕО) № 460/2004 относно създаване на Европейска агенция за мрежова и информационна сигурност по отношение на срока на съществуване на агенцията
(текст от значение за ЕИП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 95 от него,
като взеха предвид предложението на Комисията,
като взеха предвид становището на Европейския икономически и социален комитет (1),
в съответствие с процедурата, предвидена в член 251 от Договора (2),
като имат предвид, че:
(1)
На 10 март 2004 г. Европейският парламент и Съветът приеха Регламент (ЕО) № 460/2004 (3), с който беше създадена Европейската агенция за мрежова и информационна сигурност (наричана по-долу „агенцията“) за срок от пет години.
(2)
След направената оценка на агенцията, на 23 март 2007 г. управителният съвет на агенцията направи препоръки относно необходимите промени на Регламент (EО) № 460/2004.
(3)
В съответствие със Стратегията на Комисията за по-добро регулиране Комисията започна обществена консултация относно удължаване на мандата и относно бъдещето на агенцията, която беше проведена от 13 юни до 7 септември 2007 г.
(4)
Тъй като мандатът на агенцията ще изтече на 13 март 2009 г. и за да се осигури последователност и приемственост, е необходимо да се приеме удължаване на срока, което ще даде възможност за по-нататъшно обсъждане на въпросите във връзка с агенцията, като обсъждането ще отрази резултатите от процеса на оценяване на агенцията, препоръките на управителния съвет и текущия преглед на регулаторната рамка за електронните съобщителни мрежи и услуги. Това ще даде също така възможност за по-задълбочен размисъл върху общата насока на европейските усилия за по-голяма мрежова и информационна сигурност. Удължаването на срока на съществуване на агенцията не следва да засяга резултатите от това обсъждане.
(5)
Следователно срокът на съществуване на агенцията следва да бъде удължен до 13 март 2012 г.,
ПРИЕХА НАСТОЯЩИЯ РЕГЛАМЕНТ:
Член 1
Изменение на Регламент (ЕО) № 460/2004
Член 27 от Регламент (ЕО) № 460/2004 се заменя със следното:
„Член 27
Срок на съществуване
Агенцията се създава на 14 март 2004 г. за срок от осем години.“
Член 2
Влизане в сила
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Страсбург на 24 септември 2008 година.